Θετική η επίσκεψη του Τούρκου Πρωθυπουργού Ρετσέπ Ταγίπ Ερντογάν στην Αθήνα
Συμφιλίωση, διάλογος και σύσφιξη των σχέσεων Ελλάδας και Τουρκίας στο επίκεντρο των συζητήσεων.
«Σήμερα 15 Μαΐου 2010, βρίσκομαι στην Αθήνα μετά από πρόσκληση του φίλου και συναδέλφου μου, Γιώργου Παπανδρέου. Οι Ολυμπιακοί Αγώνες αποτελούν εκεχειρία εδώ στο Καλλιμάρμαρο. Οι Ολυμπιακοί Αγώνες είναι ειρήνη, είναι συμφιλίωση, είναι διάλογος και με όλες αυτές τις αντιλήψεις υπογράφω. Ρετζέπ Ταγίπ Ερντογάν». Με την υπογραφή στο Βιβλίο Ολυμπιακής Εκεχειρίας σε μια συμβολική τελετή, ολοκληρώθηκε η διήμερη επίσημη επίσκεψη στην Αθήνα του Τούρκου Πρωθυπουργού. Ο Έλληνας Πρωθυπουργός Γιώργος Παπανδρέου με την σειρά του τόνισε το ιστορικό αυτό γεγονός της επίσκεψης του κ. Ερντογάν συμπληρώνοντας ότι οι 21 συμφωνίες που υπογράφηκαν εμπεδώνουν μια νέα πορεία συνεργασίας και ειρήνης. Ο Αναπληρωτής Υπουργός Εξωτερικών, Δημήτρης Δρούτσας κάνοντας έναν απολογισμό της επίσκεψης του Τούρκου Πρωθυπουργού την χαρακτήρισε επιτυχημένη με ιδιαίτερη συμβολική σημασία όσο και ουσία. Η σύσταση του Ανώτατου Συμβουλίου Συνεργασίας Ελλάδας-Τουρκίας που θα συνεδριάζει τρείς φορές το χρόνο και μία σε επίπεδο Πρωθυπουργών, έβαλε τα θεμέλια ώστε να υπάρχει το άμεσο αποτέλεσμα των 21 συμφωνητικών σε τομείς οικονομικής και αναπτυξιακής συνεργασίας ευχαριστώντας όλους όσους συνέβαλαν σ’ αυτό, Έλληνες και Τούρκους. Ο κ. Δρούτσας παραδέχθηκε ακόμη ότι η «Ελλάδα και η Τουρκία είναι γνωστό έχουν διαφορετικές απόψεις και αντιλήψεις σε πολλά θέματα. Θέλουμε να γίνουμε δυο καλοί γείτονες. Η Τουρκία όμως θα εξακολουθεί να κρίνεται. Οι ελληνικές θέσεις εκφράστηκαν με ξεκάθαρο τρόπο σε όλες τις συνομιλίες από τον Έλληνα Πρωθυπουργό». Ξεκάθαρα όμως, κατά γενική ομολογία πολιτικών και δημοσιογράφων, εκφράστηκαν και οι τουρκικές απόψεις και θέσεις από τον κ. Ερντογάν σε όλα τα κρίσιμα θέματα των Ελληνοτουρκικών σχέσεων. Τόσο στις συνεντεύξεις τύπου των δύο Πρωθυπουργών, όσο και στην κατ’ ιδίαν συνάντηση του Τούρκου Πρωθυπουργού με τους Έλληνες δημοσιογράφους ήταν ανέλπιστα προσιτός και σαφής, ώστε να φτάσει και σε παραινέσεις προς τους ίδιους τους διευθυντές των ΜΜΕ: Να προβάλουν δηλαδή την θετική εικόνα των ελληνοτουρκικών σχέσεων και να μην αναπαράγουν μόνο ειδήσεις για παραβιάσεις του εναέριου χώρου, ενώ τους σύστησε να είναι ήρεμοι και να μεταδίδουν σωστά μηνύματα ώστε να υπάρχει ειρήνη στην περιοχή μας. Σε σχετικές ερωτήσεις ο κ. Ερντογάν απάντησε ότι: Θα εξετάσει την πρόταση του κ. Παπανδρέου για την υποβολή σχεδίων πτήσεων καθώς μπορεί να γίνει εφ όσον ενημερώνεται το ΝΑΤΟ γι αυτές. Τα τουρκικά μαχητικά δεν απογειώνονται οπλισμένα, όπως τα ελληνικά μαχητικά, εκτιμώντας ότι όταν διορθωθεί αυτή η διαφορά θα έχει γίνει ένα βήμα προς την ειρήνη. Για το Αιγαίο είπε ο κ. Ερντογάν «θέλουμε να γίνει μια θάλασσα ειρήνης. Υπάρχουν φοβίες και από τις δύο πλευρές, θα ξεπεραστούν όμως. Χρειάζεται ακόμη λίγος χρόνος». Για το Κυπριακό, δέχτηκε ο κ. Ερντογάν ότι ο κ. Έρογλου έχει διαφορετική στάση από τον κ. Ταλάτ αλλά σαν εγγυήτριες χώρες η Ελλάδα και η Τουρκία πρέπει να διευκολύνουν την κατάσταση. «Αν οι ηγέτες συμφωνήσουν τότε δεν μας χρειάζονται», είπε. Τέλος, ο κ. Ερντογάν είπε ότι «η πολιτική μας βούληση οδηγεί δύο γειτονικές χώρες σε αναβάθμιση των σχέσεών τους. Είμαστε τώρα δύο εταίροι». Δύο γεγονότα εκτός προγράμματος έδωσαν κι ένα πολύ πιο ανθρώπινο, από τον πολιτικό, χαρακτήρα της επίσκεψης και μάλιστα εκτός προγράμματος. Η επίσκεψη στο σπίτι του Μίκη Θεοδωράκη που ο κ. Ερντογάν ζήτησε να δει, καθώς ο μεγάλος Έλληνας συνθέτης είναι ιδιαίτερα δημοφιλής στην Τουρκία, και η συνάντησή του επίσης ύστερα από δική του επιθυμία με τον δήμαρχο της Αθήνας, Νικήτα Κακλαμάνη, ο οποίος τον είχε επισκεφθεί στη φυλακή στη δεκαετία του 90 όταν ήταν ευρωβουλευτής. Αποτέλεσμα ότι ο Τούρκος Πρωθυπουργός δέχτηκε να παραστεί στις 2 Αυγούστου στα εγκαίνια της έκθεσης για την Μελίνα Μερκούρη που θα γίνει στη Κωνσταντινούπολη στο ανάκτορο Τοπ Καπί.